Καρλ Σκότσμπεργκ

Ο Καρλ Γιόχαν Φρέντρικ Σκότσμπεργκ (Carl Johan Fredrik Skottsberg, 1 Δεκεμβρίου 1880 – 14 Ιουνίου 1963) ήταν Σουηδός βοτανολόγος και εξερευνητής της Ανταρκτικής.Nordisk familjebok, τόμ. 25 (1917), στήλη 1180, και τόμ. 38 (συμπλήρ., 1926), στήλη 368

Βίος
Ο Καρλ Γ.Φ. Σκότσμπεργκ γεννήθηκε στο Κάρλσαμν και ήταν γιος του διευθυντή σχολείου Καρλ Άντολφ Σκότσμπεργκ και της συζύγου του, της Μαρίας Λουίζας Πφάιφερ (Pfeiffer).

Ο Καρλ Γιόχαν σπούδασε φυσικές επιστήμες στο Πανεπιστήμιο της Ουψάλα από το 1898, εξειδικευόμενος στη βοτανική και παίρνοντας διδακτορικό από εκεί το 1907.

Ωστόσο ήδη από το 1901 έως το 1903 ο Σκότσμπεργκ είχε υπηρετήσει ως ο βοτανολόγος της Σουηδικής Ανταρκτικής Αποστολής στο πλοίο Antarctic. Επιστρέφοντας στη Σουηδία, ο Σκότσμπεργκ δημοσίευσε (1905) την πρώτη γενική φυτογεωγραφική μελέτη της χλωρίδας της νότιας Παταγονίας και της Γης του Πυρός. Αργότερα ηγήθηκε της «Σουηδικής Μαγγελανικής Αποστολής» στην Παταγονία (1907-1909). Ο Καρλ Σκότσμπεργκ πιστεύεται ότι ήταν ο τελευταίος που είδε ζωντανό δένδρο του εξαφανισμένου σήμερα είδους Santalum fernandezianum, όταν επισκέφθηκε τις Νήσους Χουάν Φερνάντες το 1908. Επιστρέφοντας στην πατρίδα του το 1909, πήρε ως σύζυγό του την Ίνγκα Μαργκαρέτα Ρόυτερ (Inga Margareta Reuter).

Εργάσθηκε ως συντηρητής συλλογών στο Βοτανικό Μουσείο του Πανεπιστημίου της Ουψάλα από το 1909 μέχρι το 1914. Κατόπιν, από το 1915, ηγήθηκε του έργου της δημιουργίας του νέου βοτανικού κήπου στο Γκέτεμποργκ. Διορίσθηκε καθηγητής και διευθυντής αυτού του κήπου (Βοτανικός Κήπος του Γκέτεμποργκ) το 1919. Ο Καρλ Σκότσμπεργκ πέθανε στο Γκέτεμποργκ σε ηλικία 82 ετών και ο τάφος του βρίσκεται στο εκεί κοιμητήριο Östra kyrkogården.

Ο Σκότσμπεργκ ήταν μέλος της Σουηδικής Βασιλικής Ακαδημίας Επιστημών και αρκετών σουηδικών επιστημονικών εταιρειών, ενώ το 1950 εκλέχθηκε και εταίρος της Βασιλικής Εταιρείας του Λονδίνου. Το ίδιο έτος προήδρευσε του 7ου Διεθνούς Βοτανικού Συνεδρίου. Τιμήθηκε με το Μετάλλιο Δαρβίνου-Γουάλας της Λινναίας Εταιρείας του Λονδίνου το 1958 και με το Μετάλλιο Λινναίου της ίδιας Εταιρείας το 1959.

 Η πρότυπη συντομογραφία Skottsb. χρησιμοποιείται διεθνώς για να υποδηλώσει τον Καρλ Γ.Φ. Σκότσμπεργκ σε επιστημονικές αναφορές βοτανικών ονομασιών.

Εργογραφία
 Τα άγρια μέρη της Παταγονίας (1919)
 Σχόλια επί της χλωρίδος της Χαβάης (1939)
 Παρατηρήσεις επί των βιολετών της Χαβάης (1940)
 Κοινότητες των θαλασσίων φυκών (1941)
 Βοτανική επισκόπηση των Νήσων Φώκλαντ
 Η φυσική ιστορία των Νήσων Χουάν Φερνάντες και της Νήσου του Πάσχα
 Meddelanden (αλληλογραφία, 1963)

 Ονομάσθηκαν προς τιμή του 
Αρκετά γένη φυτών (και ενός μύκητα) έχουν ονομασθεί με το επώνυμο του Σκότσμπεργκ, τα εξής:

 Skottsbergia, Cardot 1905 (μονοτυπικό γένος βρύων της οικογένειας διτριχοειδή)Skottsbergia paradoxa  Σουηδικό Πανεπιστήμιο Γεωργικών Επιστημών
 Skottsbergiella, Petr. 1927 (μονοτυπικό γένος μυκήτων της οικογένειας γνωμονιοειδή)
 Skottsbergiella, Epling 1935 (γένος φυτών της οικογένειας χειλανθή), συνώνυμο της ονομασίας Cuminia
 Skottsbergiliana, H.St.John 1974 (γένος φυτών της οικογ. κολοκυνθοειδή), σήμερα ονομάζεται Sicyos
 Skottsbergiella, Boelcke 1982 (γένος φυτών της οικογ. σταυρανθή), σήμερα ονομάζεται Xerodraba
 Skottsbergianthus, Boelcke 1984, ταυτίζεται με το προηγούμενο γένος

Παραπομπές

Κατηγορία:Σουηδοί βοτανολόγοι
Κατηγορία:Σουηδοί εξερευνητές
Κατηγορία:Εξερευνητές της Ανταρκτικής
Κατηγορία:Απόφοιτοι του Πανεπιστημίου της Ουψάλα
Κατηγορία:Μέλη της Βασιλικής Σουηδικής Ακαδημίας Επιστημών
Κατηγορία:Εταίροι της Βασιλικής Εταιρείας